**FRI FIGUR - biennale for figurteater** var en internasjonal figurteaterfestival som ble arrangert i Oslo av organisasjonen UNIMA-Norge. Den siste festivalen under dette navnet ble arrangert i 2015 - fra 2018 skiftet FRI FIGUR-festivalen navn til Go Figure - International Festival.

FRI FIGUR var per 2015 den eneste norske festivalen som viet sitt program til den visuelle scenekunstformen figurteater/dukketeater. Festivalarrangørene la vekt på å vise bredden og mangfoldet i norsk figurteater for både det hjemlige og et internasjonalt publikum. FRI FIGUR inviterte også to eller tre internasjonale gjestespill til festivalen, og internasjonale foredragsholdere og seminarledere.

FRI FIGUR klarte å presentere et program som synliggjorde et bredt spenn av hva figurteater kan være, og viste norske og utenlandske forestillinger for voksne, ungdom og barn. I tillegg arrangerte festivalen workshops, seminarer, åpne samtaler og konserter. Festivalens sidescene var et åpent forum for mindre visninger, work-in-progress, eksperimenter, studentvisninger og annet. Studentene på figurteaterstudiet ved Høgskolen i Oslo (OsloMet) var gode støttespillere for festivalen.

Bakgrunn
--------

UNIMA Norge hadde arrangert to figurteaterfestivaler før FRI FIGUR ble etablert. I forbindelse med organisasjonens 30-årsjubileum i 2004 fant det sted en jubileumsfestival i samarbeid med Oslo Nye Teater og figurteaterutdanningen ved Høgskolen i Oslo (OsloMet - storbyuniversitetet). Initiativtaker til Jubileumsfestivalen var leder av Unima Norge, Svein Gundersen, som også ledet figurteaterstudiet på høgskolen. Året etter, i 2005, arrangerte bydel Sagene og Oslo Nye en figurteaterfestival i etterkant av Den Internasjonale Figurteaterfestivalen i Kristiansand. Festivalene i 2004 og 2005 var vellykkede, publikum uttrykte forbauselse over bredden og kvaliteten i norsk figurteater, og glede over at kunstformen, som er stor internasjonalt, ble tilgjengeliggjort også i Norge. UNIMA Norge besluttet å etablere en permanent festival som skulle vise bredden og det høye kunstneriske nivået i norsk figurteater.

FRI FIGUR-festivalene
---------------------

Den første FRI FIGUR-festivalen ble arrangert i 2007. Festivalen tok mål av seg til å vise norsk figurteater, men hadde fra første stund en internasjonal dimensjon. I 2008 deltok ti norske kompanier, i tillegg hadde UNIMA Norge invitert et ensemble fra Danmark, et tsjekkisk dukketeaterensemble og en internasjonalt kjent dramaturg, som ledet seminarer der festivalens forestillinger daglig ble belyst og diskutert. Det var UNIMA Norges daværende leder Svein Gundersen som tok initiativet til festivalen. Han var også administrativ og kunstnerisk leder for de tre første festivalene. Etterhvert ble det bestemt at festivalen skulle arrangeres annethvert år, det vil si som en biennale.

Da den internasjonale figurteaterfestivalen i Kristiansand ble lagt ned i 2011, bestemte UNIMA Norge at FRI FIGUR-festivalen, som den eneste gjenværende, permanente figurfestivalen i Norge, i ennå større grad skulle legge vekt på å invitere gjestespill fra utlandet, samtidig som festivalen ønsket å holde fast ved at et hovedmål var å presentere norsk figurteater av høy kvalitet for et nasjonalt og internasjonalt publikum. Dette ble fulgt opp på FRI FIGUR-festivalene i 2013 og 2015. Festivalen fikk fra starten god drahjelp av Fritt Ord, Norsk Kulturråd, Bydel Sagene, Fond for utøvende kunstnere, Oslo kommune, Figurteatret i Nordland, Hordaland teater, Riksteatret m.fl.

I 2015 mottok FRI FIGUR i 2015 støtte fra Norsk kulturråd, Fond for utøvende kunstnere, Oslo kommune, bydel Sagene og Riksteatret.

Birgit Strøms minnepris
-----------------------

Svein Gundersen var dessuten ansvarlig for opprettelsen av Birgit Strøms minnepris, som ved festivalens avslutning ble tildelt den forestillingen som 

> *«juryen mener viderefører intensjonene i Birgits Strøms arbeid. Juryen må begrunne sitt valg ut fra forståelsen av Birgits kunstneriske virksomhet.»*
> 
> 

Birgit Strøm selv mente at det var feil å kåre noen teateroppsetninger til «beste forestilling», fordi kunstneriske uttrykk ikke kan måles og graderes slik. UNIMA Norge har derfor med hensikt unngått å opprette en pris som ville stride mot Strøms prinsipielle holdning.

### Vinnere av Birgit Strøms minnepris

* 2007: Teater Fusentast i Trondheim, for forestillingen *Sand mellom tærne*
* 2008: Robsrud & DeaN, for forestillingen *Fendelhorgens flokk*
* 2010: Barske Glæder Produksjoner, for forestillingen *Først kom ingenting, så kom ingenting*

Referanser
----------

1. 1 2  «FRI FIGUR-festivalen». *www.unima.no*. UNIMA Norge. Arkivert fra originalen 7. november 2017. Besøkt 8. november 2017.
2. ↑  Torunn Tusj. «UNIMAs leder: Er miraklenes tid forbi?» (PDF). *Ånd i Hanske* (1/2016). Arkivert fra originalen (PDF) 27. desember 2017. Besøkt 26. desember 2017.
3. 1 2  «Festivalarkiv – UNIMA». *www.unima.no*. Arkivert fra originalen 8. november 2017. Besøkt 8. november 2017.
4. ↑  «Fri Figur festivalen 2007». *Ånd i hanske ⭐Figur i Norge NR. 1 / 4-2007 ÅRGANG 24*. UNIMA Norge. 1. april 2007. Arkivert fra originalen 1. juli 2016. Besøkt 8. november 2017.
5. ↑  Ziegler, Sigurd (14. mai 2007). «De ubekymrete figurspillerne best». *Danseinformasjonen - www.danseinfo.no* **(engelsk)**. Arkivert fra originalen 8. november 2017. Besøkt 8. november 2017.
6. ↑  «Velkommen til teaterfestivalen fri figur! - Oslo Nye». *Oslo Nye*. 4. mai 2007. Arkivert fra originalen 8. november 2017. Besøkt 8. november 2017.
7. ↑  Lindbæk, Andreas. «Teaterfest på Sagene». *Nettavisen* **(norsk)**. Besøkt 8. november 2017.
8. ↑  «Velkommen til teaterfestivalen Fri Figur 2008». *Fri Figur 2008 nummer 3 / årgang 25*. UNIMA Norge. Besøkt 8. november 2017.
9. ↑  «Dukker for store og små». *Nettavisen* **(norsk)**. 2. mai 2010. Besøkt 8. november 2017. «– Det er mange som tror at dukketeater bare er for barn. Med Fri Figur Festivalen prøver vi å vise bredden vi har innen norsk figurteater, sier Svein Gundersen, leder for UNIMA-Norge og figurteaterfestivale som går av stabelen på Trikkestallen førstkommende onsdag.»
10. ↑  «Få figurene frem!». *Aftenposten*. 14. oktober 2008. Besøkt 8. november 2017.
11. ↑  «Fond og priser – UNIMA». *www.unima.no*. Arkivert fra originalen 3. januar 2018. Besøkt 8. november 2017.
12. ↑  «Du store verden! : Birgit Strøms Minnepris til Teater Fusentast». *du-store-verden.no*. 5. juni 2007. Besøkt 8. november 2017. «UNIMA (UNion International de MArionette) Norge - Foreningen for Figurteater, avsluttet søndag 13. mai Teaterfestivalen Fri Figur med utdelingen av den nystiftede Birgit Strøms Minnepris. Birgit Strøms Minnepris 2007 gikk til Teater Fusentast i Trondheim, ved Coby Omvlee og Jaap den Hertog.»
13. ↑  «Pris til Teater Fusentast». *NRK* **(norsk)**. 15. mai 2007. Besøkt 8. november 2017. «Teater Fusentast fikk Birgit Strøms minnepris, som ble utdelt i Oslo i går for aller første gang i går.»
14. ↑  «Birgit Strøms Minnepris ble tildelt forestillingen "Fendelhorgens flokk"». *www.danseogteatersentrum.no* **(engelsk)**. Arkivert fra originalen 8. november 2017. Besøkt 8. november 2017.
15. ↑  «Ny pris til Figurteateret». *NRK* **(norsk)**. 30. oktober 2008. Besøkt 8. november 2017. «Fendelhorgens flokk er tildelt Birgit Strøms Minnepris for 2008. Det er andre år på rad en forestilling produsert ved Figurteateret mottar denne utmerkelsen. / Under FRI FIGUR-festivalen 2008 ble Birgit Strøms minnepris tildelt Kenneth Dean Productions/Alter Ego for forestillingen "Fendelhorgens flokk". / Forestillingen ble produsert høsten 2005 i Stamsund i samarbeid med Figurteateret i Nordland. Det er andre år på rad en forestilling produsert ved Figurteateret mottar denne utmerkelsen. / Under FRI FIGUR-festivalen 2008 ble Birgit Strøms minnepris tildelt Kenneth Dean Productions/Alter Ego for forestillingen "Fendelhorgens flokk". / Forestillingen ble produsert høsten 2005 i Stamsund i samarbeid med Figurteateret i Nordland.»
16. ↑  «Birgit Strøms Minnepris». *Ånd i hanske* **(norsk)**. Besøkt 8. november 2017. «Under Fri Figur-festivalen i mai fikk Janne Langaas og Barske Glæder produksjoner tildelt Birgit Strøms minnepris for forestillingen "Først kom ingenting, så kom ingenting".»